LATVIJAS REPUBLIKAS MINISTRU KABINETS

2014.gada  **.\_\_\_\_\_\_\_\_** Noteikumi Nr.

Rīgā (prot. Nr. .§)

**Augstākā līmeņa domēna „.lv” reģistra un elektroniskās numurēšanas sistēmas uzturētājam izvirzāmās prasības un tā atzīšanas kārtība**

Izdoti saskaņā ar Elektronisko sakaru

 likuma 5.panta trešo daļu

**I. Vispārīgie jautājumi**

1. Noteikumi nosaka augstākā līmeņa domēna ".lv" reģistra un elektroniskās numurēšanas sistēmas uzturētājam (turpmāk – reģistra uzturētājs) izvirzāmās prasības, kā arī tā atzīšanas kārtību.

2. Reģistrs šo noteikumu izpratnē ir elektroniskā veidā uzglabāti augstākā līmeņa domēnā „.lv” reģistrēto domēna vārdu un elektroniskās numurēšanas sistēmā reģistrēto tālruņa numuru (turpmāk – numuri) tehniskie un administratīvie dati.

3. Reģistra uzturētājs var būt Latvijas Republikas komercreģistrā reģistrēts komersants vai Latvijas Republikas zinātnisko institūciju reģistrā reģistrēta zinātniskā institūcija.

4. Reģistratūra šo noteikumu izpratnē ir persona, kas ir noslēgusi ar reģistra uzturētāju līgumu par domēna vārdu reģistrācijas starpnieka pakalpojumu sniegšanu.

5. Elektroniskā numurēšanas sistēmas (*ENUM*) pakalpojumu sniedzējs šo noteikumu izpratnē ir elektronisko sakaru komersants, kam ir piešķirti numerācijas resursi balss telefonijas pakalpojumu sniegšanai un kas ir noslēdzis ar reģistra uzturētāju līgumu par elektroniskās numurēšanas sistēmas izmantošanu.

6. Reģistra uzturētāja maiņa neietekmē iepriekš reģistrēto domēna vārdu un numuru statusu.

**II. Reģistra uzturētājam izvirzāmās prasības**

7. Reģistra uzturētājs uztur reģistru, ievērojot šādus nosacījumus:

7.1. nodrošina nepārtrauktu augstākā līmeņa domēna „.lv” zonas pieejamību Latvijas un ārvalstu lietotājiem;

7.2. nodrošina nepārtrauktu elektroniskās numurēšanas sistēmas (*ENUM*) zonas pieejamību;

7.3. veic nepieciešamos tehniskos un organizatoriskos pasākumus reģistra aizsardzībai pret drošības apdraudējumiem;

7.4. nodrošina, lai tiktu ievērotas datu aizsardzības prasības, kādas [Elektronisko sakaru likumā](http://likumi.lv/doc.php?id=96611) noteiktas elektronisko sakaru komersantam.

8. Reģistra uzturētājs reģistrē domēna vārdus, ievērojot šādus nosacījumus:

8.1. nodrošina vienlīdzīgu, caurskatāmu un nediskriminējošu attieksmi pret visiem domēna vārdu pieteicējiem, lietotājiem un reģistratūrām;

8.2. reģistrē domēna vārdus atbilstoši šo noteikumu 18.5.apakšpunktā noteiktajai kārtībai sagatavotu un iesniegtu pieteikumu saņemšanas secībā;

8.3. nodrošina informācijas pieejamību par atsevišķi pieprasīta domēna vārda reģistrācijas statusu un kontaktinformāciju, noteikumiem un procedūrām tiešsaistē reģistra uzturētāja mājas lapā.

9. Reģistra uzturētājs reģistrē numurus elektroniskās numurēšanas sistēmā, ievērojot šādus nosacījumus:

9.1. nodrošina vienlīdzīgu, caurskatāmu un nediskriminējošu attieksmi pret visiem elektroniskā numurēšanas sistēmas (*ENUM*) pakalpojumu sniedzējiem;

9.2. apstrādā elektroniskā numurēšanas sistēmas (*ENUM*) pakalpojumu sniedzēju iesniegtās numuru reģistrācijas to saņemšanas secībā.

10. Reģistra uzturētājs šo noteikumu 18.5.-18.8.apakšpunktā minēto dokumentu izstrādē nodrošina sabiedrības un ieinteresēto pušu līdzdalību.

11. Uzsākot šo noteikumu 18.5.-18.8.apakšpunktā minēto dokumentu grozījumu projektu publisko apspriešanu, reģistra uzturētājs iesniedz dokumentu projektus izvērtēšanai Satiksmes ministrijai. Pēc Satiksmes ministrijas pieprasījuma reģistra uzturētājs sniedz skaidrojumus par paredzētajiem grozījumiem un nepieciešamības gadījumā precizē šo noteikumu 18.5.-18.8.apakšpunktā minēto dokumentu grozījumu projektus.

12. Reģistra uzturētājs šo noteikumu 18.9. un 18.10.apakšpunktā minēto dokumentu grozījumu projektus iesniedz izvērtēšanai Satiksmes ministrijai. Satiksmes ministrija ir tiesīga lūgt veikt precizējumus un skaidrojumus par paredzētajiem grozījumiem.

13. Reģistra uzturētājs slēdz sadarbības līgumus ar reģistratūrām un uzrauga reģistratūras līguma izpildi.

14. Reģistra uzturētājs divas reizes gadā līdz 31.janvārim un 31.jūlijam iesniedz Satiksmes ministrijā pārskatu par iepriekšējo pusgadu. Pārskatā norāda:

14.1. piešķirto, atteikto un pagarināto domēna vārdu un numuru lietošanas tiesību skaitu;

14.2. reģistra uzturētājam iesniegto sūdzību skaitu, kā arī izbeigto līgumu skaitu;

14.3. statistisko informāciju par:

14.3.1. domēna vārdu reģistrēšanas vidējo laiku;

14.3.2. kopējo reģistrēto domēna vārdu un numuru skaitu, atsevišķi norādot domēna vārdu skaitu, kuri reģistrēti, izmantojot reģistratūru pakalpojumus;

14.3.3. reģistrācijas atteikumu skaitu;

14.3.4. sistēmas, kas nodrošina pakalpojuma sniegšanu, darbības pārtraukumiem, šo pārtraukumu ilgumu un iemesliem;

14.3.5. iekšējā drošības audita atzinumu par pakalpojumu sniegšanā izmantotās infrastruktūras darbību.

15. Reģistra uzturētājs vienu reizi kalendārajā gadā iesniedz Satiksmes ministrijā sertificēta informācijas sistēmas drošības auditora drošības audita pārskatu.

16. Reģistra uzturētājs pēc Satiksmes ministrijas pieprasījuma sniedz papildu atskaites un informāciju par jautājumiem, kas saistīti ar augstākā līmeņa domēna „.lv” reģistra un elektroniskās numurēšanas sistēmas darbību.

1714. Ja reģistra uzturētājs plāno pārtraukt savu darbību, reģistra uzturētājs par to informē Satiksmes ministriju vismaz sešus mēnešus iepriekš un iesniedz reģistra uzturētāja nomaiņas plānu.

**III. Reģistra uzturētāja atzīšana**

18. Reģistra uzturētājs Satiksmes ministrijā rakstveidā iesniedz iesniegumu reģistra uzturētāja atzīšanai, kuram pievieno:

18.1. informāciju par tā iekļaušanu Interneta vārdu un numuru piešķires korporācijas domēnu vārdu saknes serveru datu bāzē, kā arī Interneta vārdu un numuru piešķires korporācijas apliecinājumu;

18.2. informāciju par iepriekšējo pieredzi domēna vārdu un numuru pakalpojumu sniegšanā;

18.3. sertificēta informācijas sistēmas ārējā drošības audita atzinumu par pakalpojumu sniegšanā izmantotās infrastruktūras darbību, kas sastādīts pēdējā mēneša laikā pirms iesniegšanas;

18.4. personu datu apstrādes sistēmas audita atzinumu par to, ka reģistra uzturētājs nodrošina fizisko personu datu apstrādi atbilstoši normatīvajiem aktiem par fizisko personu datu aizsardzību, kas izdots pēdējā mēneša laikā pirms iesniegšanas;

18.5. domēna vārdu lietošanas tiesību piešķiršanas, atteikšanas piešķirt, pagarināšanas un ar domēna vārda lietotāju noslēgtā līguma izbeigšanas kārtību;

18.6. strīdu par domēna vārdu lietošanas tiesībām risināšanas kārtību;

18.7. līguma projektu starp reģistra uzturētāju un reģistratūru;

18.8. līguma projektu starp reģistra uzturētāju un elektroniskā numurēšanas sistēmas (*ENUM*) pakalpojumu sniedzēju;

18.9. plānotos pakalpojuma kvalitātes parametrus (vidējais pieteikuma apstrādes laiks, laiks, kāds nepieciešams izmaiņu atspoguļošanai zonas failā, domēna vārdu sistēmas drošības paplašinājuma (DNSSEC) parametri u.c.);

18.10. maksas par augstākā līmeņa domēnā „.lv” reģistrēto domēna vārdu lietošanas tiesību piešķiršanu un pagarināšanu un elektroniskās numurēšanas sistēmā reģistrēto numuru uzturēšanu noteikšanas metodiku. Metodikas mērķis ir pakalpojuma izmaksām tuvinātas maksas noteikšana.

19. Satiksmes ministrija izvērtē šo noteikumu 18. punktā minēto iesniegumu un tam pievienotos dokumentus un pieņem lēmumu par reģistra uzturētāja atzīšanu vai par atteikumu atzīt reģistra uzturētāju Administratīvā procesa likumā noteiktajā kārtībā.

20. Satiksmes ministrija šo noteikumu 19.punktā noteikto lēmumu paziņo reģistra uzturētājam Paziņošanas likumā noteiktajā kārtībā.

**IV. Noslēguma jautājumi**

21. Interneta vārdu un numuru piešķires korporācijas apstiprinātais reģistra uzturētājs iesniedz šo noteikumu 18. punktā minēto iesniegumu un tam pievienojamos dokumentus Satiksmes ministrijā sešu mēnešu laikā pēc šo noteikumu spēkā stāšanās.

Ministru prezidente L.Straujuma

Satiksmes ministrs A.Matīss

Iesniedzējs: Satiksmes ministrs A.Matīss

Vīza: Valsts sekretārs K.Ozoliņš

29.05.2014. 16:23

921

Priedītis 67028043

Imants.Prieditis@sam.gov.lv